Title: "Det er den samme film"
Description: I den tyske filminstruktør Edgar Reitz' monumentale 'Heimat'-værk tager det 20. århundredes historie form af små historier fra hverdagen. Her står familien og de lokale begivenheder i forgrunden, mens store realhistoriske begivenheder som verdenskrigene og murens fald glider ind og ud af den centrale fortælling om den fiktive familie Simon og de øvrige hovedpersoner. Nærværende bog, som kaster et kulturanalytisk blik på Reitz' filmserier og på de enkeltstående film, som han sideløbende har skabt, finder sit tyngdepunkt i den mest omfattende af serierne, nemlig Die zweite Heimat, der handler om den gennemgående hovedperson Hermanns studietid og ungdomsår i München i 1960?erne. I centrum for analysen står skildringen af det moderne livs udvikling i anden halvdel af det 20. århundrede; hvordan familiestrukturerne forandres i efterkrigsgenerationerne i takt med ungdomsoprør, generationsopgør og kvindefrigørelse, hvordan spørgsmål om seksualitet, køn, forældreskab og generationsforhold i denne epoke stilles på nye måder, og hvordan kliken, snarere end familien, bliver formgivende for hovedpersonernes liv og for filmenes æstetik og struktur. Analysen følger Reitz' værk frem til i dag og søger i et overordnet perspektiv at vise, hvordan forståelsen af heimat-begrebet forandrer sig i takt med urbanisering og globalisering, og dermed altså at bidrage til en forståelse af heimat-begrebets kulturhistorie. "Det er den samme film" henvender sig til alle, der interesserer sig for Edgar Reitz' liv og værk, og til alle seere og fans af Heimat-serierne. Den henvender sig ligeledes til studerende på videregående uddannelser med interesse for filmiske indgange til tysk efterkrigshistorie og til studerende, der søger inspiration til, hvordan man kan arbejde kulturanalytisk med lange filmserier.
Subjects: Criticism and interpretation, Heimat (Motion picture)
People: Edgar Reitz